Međuparlamentarna konferencija „Doprinos nacionalnih parlamenata unaprjeđenju Zajedničke poljoprivredne politike“ – presjek rasprava

Hrvatski sabor, Zagreb, 25. rujna 2023.

Na konferenciji je sudjelovalo 24 izaslanstava parlamenata Europske unije i država s Alpe-Adria-Dunav područja, predstavnici akademske i stručne zajednice, poljoprivrednih institucija i komora.

Uvodno su se sudionicima Konferencije obratili:

**MARIJANA PETIR**, predsjednica Odbora za poljoprivredu Hrvatskoga sabora, inicijatorica održavanja Konferencije, ukazala je na potrebu većeg uključivanja parlamenata i samih poljoprivrednika u kreiranje Zajedničke poljoprivredne politike (ZPP) te pripremu i osmišljavanje mjera. ZPP nije dovoljno prilagođen mogućnostima i potrebama država članica, ne uvažava postignute rezultate i pred sve države stavlja jednake obveze, posebice u provedbi Europskog zelenog plana, uporabi pesticida, umjetnih gnojiva i antimikrobnih sredstava. Ovaj pristup, osobito u državama u kojima je veći dio teritorija uključen u ekološku mrežu, predstavlja ograničenje za nastavak poljoprivredne proizvodnje, njenu produktivnost i konkurentnost, posljedično, promatrajući u demografskom i razvojnom smislu, i ograničenje za očuvanje i razvoj ruralnih područja.

**JANUSZ WOJCIECHOWSKI**, povjerenik Europske komisije (EK) za poljoprivredu (video poruka) rekao je da je očuvanje sigurnosti opskrbe hranom ključni zadatak aktualne EK. U tom smislu poljoprivrednicima treba omogućiti konkurentnost, osigurati dostupnost korištenja inovacija, garantirati otpornost lanca opskrbe hranom i zaštititi ruralna područja. Različite perspektive za rješavanje izazova ZPP mogu biti prepreka za dogovor oko zajedničkog rješenja, ali i prilika za iznalazak novih rješenja. Zbog toga je potreban zajednički fokus i vizija o budućnosti ZPP.

**GORDAN JANDROKOVIĆ**, predsjednik Hrvatskoga sabora, naglasio je da je poljoprivreda jedan od strateških stupova Unije, te gospodarstava i društava njenih država članica. U tom smislu je u upravljanju nacionalnim poljoprivredama i ZPP važno trezveno i ozbiljno sagledati kontekst.- nacionalni i globalni. On se mijenja i brže nego bismo htjeli, a s njim i okolnosti u kojima naši poljoprivrednici djeluju.

Na Konferenciji je provedena rasprava o tri teme:

* Izazovi i mogućnosti Zajedničke poljoprivredne politike
* Deklaracija o Alpe-Adria-Dunav području slobodnom od GMO i osvrt na prijedloge novih uredbi o bilju dobivenom novim genomskim tehnikama i proizvodnji i prometu biljnog reprodukcijskog materija
* Inicijative nacionalnih parlamenata

U okviru prve rasprave **NORBERT LINS**, predsjednik Odbora za poljoprivredu i ruralni razvoj Europskog parlamenta (EP), predstavio je postignuća EP-a tijekom donošenja novog reformskog paketa ZPP i to posebno u osiguranju pravednije raspodjele sredstava ZPP i podržavanja malih poljoprivrednih proizvođača koji čuvaju ruralna područja. Istaknuo je ključnu ulogu nacionalnih parlamenata u implementaciji mjera ZPP, a uzimajući u obzir i nacionalne strateške planove, kojima se treba garantirati prepoznavanje potreba lokalnih zajednica. Isto nužno uključuje dijalog između EP i nacionalnih parlamenata i korištenje mogućnosti koje su, u skladu s načelom supsidijarnosti, dodijeljene nacionalnim parlamentima.

O ulozi nacionalnih parlamenata u poboljšanju ZPP govorio je **WOLFGANG BURTSCHER**, glavni ravnatelj Glavne uprave za poljoprivredu i razvoj EK. Kao značajnije teme naveo je: sigurnost opskrbe hranom, priuštivost hrane, inflaciju, spremnost prilagodbe krizama, klimatske promjene, degradaciju okoliša, uvođenje novih tehnika i tehnologija u poljoprivrednu proizvodnju, energetski aspekt proizvodnje hrane i pravedniju raspodjelu sredstava. Zbog različitih situacija u državama članicama nužna je fleksibilnost u provedbi ZPP, države članice trebaju definirati do koje razine će koristiti europska sredstava, a što će se financirati iz nacionalnih izvora.

U raspravi koja je uslijedila istaknuto je:

Uz proizvodnju hrane, poljoprivrednici održavaju bioraznolikost, okoliš i zdravlje tla, pa je u budućnosti njihov doprinos očuvanju ekosustava potrebno vrednovati (ekološki doprinos), a potrebno je poduzeti i aktivnosti kojima bi se promijenila paradigma o poljoprivredi kao najvećem onečišćivaču okoliša.

Potrebno je uravnotežiti ambiciozne ciljeve Europskog zelenog plana s krizama koje su u međuvremenu nastupile (zdravstvena kriza, energetska kriza, rat u Ukrajini). Zbog osiguranja konkurentnosti poljoprivredne proizvodnje, trebalo bi financirati nove obveze koje se stavljaju pred poljoprivrednike, razmotriti i određena odstupanja kod uvjeta ekoloških programa i agrookolišnih klimatskih mjera, ali i napraviti evaluaciju Europskog zelenog plana kojom bi se uvažili izazovi koji su nastupili nakon njegovog usvajanja.

Posebna pažnja trebala bi se usmjeriti prema administrativnom rasterećenju poljoprivrednika, smanjenju nerazumnih kazni i to osobito u slučajevima više sile na koju poljoprivrednici ne mogu utjecati. Dodatno administrativno opterećenje je i planirano uvođenje područnog monitoring sustava od siječnja 2024. godine, čiju primjenu bi, zbog adekvatne pripreme istog, bilo dobro odgoditi na siječanj 2025.

Zbog sigurnosti opskrbe hranom i zaštite okoliša kroz smanjenje ugljičnog otiska, koji nastaje transportom hrane, poljoprivredna plaćanja trebala bi se fokusirati na kratke lance opskrbe hranom.

Proizvođači iz trećih zemalja čiji proizvodi se distribuiraju na unutarnje tržište EU trebali bi se pridržavati istih standarda za proizvodnju hrane i brigu o životinjama kojih se pridržavaju poljoprivredni proizvođači unutar EU. U tom smislu ukazano je na važnost jačanja kontrola na europskim granicama i uzorkovanja ovih proizvoda.

Kako bi se postigao visok stupanj učinkovitosti u razvoju održivih praksi potrebna su dodatna ulaganja u razvoj i primjenu alternativnih metoda te učinkovit prijenos znanja i resursa poljoprivrednicima na terenu. Za digitalnu i klimatsku tranziciju potrebno je olakšati pristup znanjima.

Pojava novih bolesti i štetnika te klimatski izazovi zahtijevaju razmatranje i uspostavljanje novih strategija i mjera kojima bi se osigurala konkurentnost poljoprivredne proizvodnje. U tom smislu, poljoprivrednike je pravovremeno potrebno obavijestiti o obvezama koje ih, vezano uz klimatske i okolišne zahtjeve očekuju u budućnosti, a sve kako bi se osigurali njihovi doprinosi zaštiti okoliša i klimatskim ciljevima, koji bi bili u skladu s zakonskim očekivanjima. Osiguranje ovih ranih jamstava za poljoprivrednike zahtijeva pravovremeno definiranje ciljeva Zajedničke poljoprivredne politike nakon 2027.

Planove ZPP nakon 2027. potrebno je žurno definirati te njima osigurati pojednostavljenje politike, jače usklađivanje između Europskog fonda za jamstva u poljoprivredi i Europskog fonda za ruralni razvoj i ukloniti preklapanja unutar planova ZPP nakon 2027. U tom smislu potrebno je izbjegavati pristup prema kojemu se jednak model odnosi na sve, već bi fokus trebalo staviti na ciljane i prilagođene strategije usmjerene na jedinstvene kategorije i karakteristike svake države članice koje će uvažiti različite strukture proizvodnje, različite razine produktivnosti i startne pozicije država članica.

Sposobnost brze reakcije na krize, osobito one vezane uz zdravlje biljaka i životinja i tržišne krize, trebala bi biti sastavni dio ZPP. U tom smislu prirodne nepogode i ekstremni klimatski uvjeti trebaju biti prepoznati kao opasnost opstanku poljoprivredne proizvodnje.

Zbog novih izazova za poljoprivredni sektor potrebno je financijski ojačati proračun ZPP, kako bi se, u uvjetima rasta cijena poljoprivrednih inputa, osigurala održivost proizvodnje, garantirali dostojni prihodi za poljoprivrednike, podržao rad mladih poljoprivrednika i žena u ruralnim područjima, te pružio odgovor na visoku stopu uvoza poljoprivredno-prehrambenih proizvoda.

U globalnom kontekstu EU treba definirati poziciju koju želi zauzeti u pogledu proizvodnje hrane, uzimajući pri tome u obzir brigu o prirodnim resursima i okolišu, poštujući pri tome razlike između sjevera i juga EU.

Demografska kriza u ruralnim područjima razlogom je smanjenja dostupnosti radne snage. Dodatni pritisak predstavlja koncentracija poljoprivrednog zemljišta u rukama malog broja velikih poljoprivrednih proizvođača, koja u bitnome utječe na privlačnost ovih područja za život i rad.

Pozdravljene su sve inicijative EK koje će utjecati na smanjenje pritiska inflacije na poljoprivrednu proizvodnju. U tom smislu istaknuta je važnost srednjoročnog pregleda.

Potrebno je osigurati adekvatan odgovor za podinvestiranost poljoprivrednog sektora nekih država članica, koja je uzrokovana kraćim razdobljem korištenja europskih sredstava, što u bitnome utječe i na njihovu tržišnu konkurentnost.

Primjena novih tehnika i tehnologija zahtijeva snažnije uključivanje akademske zajednice u postupke izrade i donošenja politika, njihovu evaluaciju, te prijenos znanja i edukaciju poljoprivrednika.

Potrebno je uspostaviti standarde vezane uz primjenu umjetne inteligencije u poljoprivredi kako bi se jasno definirao način upravljanja i korištenja iste u budućnosti.

EK je predložila reviziju VFO, a isto je vezano uz fondove na koje utječe rat u Ukrajini, odgovorio je **BURTSCHER**. Kod potpore dohotku važno je prepoznati usluge koje, uz proizvodnju hrane, pružaju poljoprivrednici, što će biti ključno u budućem razmatranju ZPP. Uz postojeće, moguće je predvidjeti i druge načine administrativnih kontrola, na državama članicama je da iste predlože, no ciljano davanje potpora omogućava i bolju kontrolu utroška istih. Cilj EU je jamčenje sigurnosti opskrbe hranom, pa je u tom smislu važna komplementarnost svih čimbenika koji na nju utječu, uvažavajući pri tome nacionalnu prehrambenu autonomnost. Budućnost poljoprivrede odredit će klima, pa će u tom smislu društvo, poljoprivrednici i politički sustav, na svim razinama, morati više ulagati u klimatske prilagodbe. Podsjetio je kako su pri izradi nacionalnih strateških planova ponuđene mjere za rizično poslovanje poljoprivrednika, koje još niti jedna država članica nije upotrijebila. Za očuvanje poljoprivredne proizvodnje potrebno je oslanjati se na nove tehnike i tehnologije proizvodnje, digitalizaciju i precizno upravljanje u poljoprivredi, što zahtjeva vrijeme, ulaganja, obuku i adekvatno upravljanje kako bi se stekle potrebne vještine. Edukacija i obrazovanje poljoprivrednika prepoznatu su u nacionalnim strateškim planovima kao važan čimbenik.

U okviru druge rasprave **PETIR** je predstavila Deklaraciju Hrvatskoga sabora o Alpe-Adria-Dunav području slobodnom od GMO-a te je pozvala sve europske države da se kao i Hrvatska odluče za GMO-free pristup. Provedena je rasprava o prijedlozima uredbi o novim genomskim tehnikama (NGT) i proizvodnji i prometu biljnog reprodukcijskog materijala.

U raspravi koja je uslijedila istaknuto je:

Utjecaj GMO na ljudsko zdravlje, prirodu i okoliš je nepredvidiv, zbog toga je potrebno kontrolirati njihovo ispuštanje u okoliš.

Održivost i očuvanje okoliša ključni su za poljoprivrednu proizvodnju, bioraznolikost i dugoročni prosperitet proizvodnje hrane, pa u tom smislu EU mora osigurati učinkovit i znanstveno dokazan pristup koji će jamčiti sigurnost i kvalitetu hrane i jačati konkurentnost poljoprivrede.

Jačanjem EU proizvodnje proteinskih kultura koje se koriste kao hrana za životinje, smanjio bi se rizik unošenja GMO proizvoda na EU tržište.

Potrošačima je potrebno osigurati dostupnost informacija o hrani koju konzumiraju, što se može postići jasnijim deklariranjem/označavanjem GMO free proizvoda.

Odluka Europskog suda iz 2018. potvrđuje da su proizvodi novih genomskih tehnika GMO i da ih tako treba regulirati, što se ne može iščitati iz novog prijedloga Uredbe.

Potpuna deregulacija i proglašenje prve kategorije tehnologije genomskih tehnika s 20 mutacija, za koje se predlaže da se na njih odnose odredbe koje se odnose na konvencionalne biljke, znači uskraćivanje prava na informacije o hrani koju jedemo i može rezultirati novim rizicima za zdravlje i okoliš. Bez obveze označavanja hrane i bez kontrole neće biti moguće spriječiti genetsku kontaminaciju usjeva, a osobito jer se prijedlogom uredbe za 2. kategoriju ukida pravo država da traže ograničenja za svoje područje.

Potrebno je regulirati patentiranje i sljedivost genetskog materijala jer će u suprotnom svi subjekti u lancu opskrbe hranom biti izloženi pravnoj nesigurnosti. Ova rješenja moraju se temeljiti na potvrđenim tehnologijama, te ne bi smjela utjecati na smanjenje europskih standarda zaštite okoliša. U tom smislu, potrebna je jasna procjena njihovog utjecaja na okoliš, koja bi potvrdila sposobnost njihovog odgovora na okolišne izazove s kojima se EU susreće.

Izražena je sumnja u mogućnost koegzistencije između ekološke proizvodnje i bilja proizvedenog novim genomskim tehnikama (NGT), te je rečeno kako su NGT izazov o kojemu je potrebno provesti širu raspravu, u čiji fokus je potrebno staviti očuvanje biljnih genetskih izvora, nacionalnih biljnih sortimenata, bioraznolikost i sprečavanje biopiratstva bez mogućnosti praćenja.

Iako EU postavlja visoke klimatske i okolišne zahtjeva, prijedlozima novih uredbi o bilju dobivenom NGT i proizvodnji i prometu biljnog reprodukcijskog materijala, čini upravo suprotno jer većina vrsta, koje čekaju odobrenje za korištenje, nisu otporne na okolišne stresove.

NGT ne bi trebale uzrokovati nejednakosti između poljoprivrednika.

Značajna potpora dana je Deklaraciji o Alpe-Adria-Dunav području slobodnom od GMO-a, ukazano je na važnost donošenja samostalnih odluka država članica u definiranju GMO free područja i politika, uzimajući pri tome u obzir specifičnosti država članica.

Suprotstavljenost stavova o NGT treba promatrati iz kuta osiguranja dostupnosti hrane i održivosti prehrambenih sustava, ali i iz kuta bioraznolikosti, te činjenice da bi korištenje NGT moglo osigurati hranu za 250 milijuna ljudi kojima hrana nije dostupna, odgovorio je **BURTSCHER**. Radi se o etičkim pitanjima, EK ovaj je problem promatrala iz kuta ljudskog zdravlja, utjecaja na održivost poljoprivredne proizvodnje, utjecaja na klimu i okoliš. EK treba razmotriti pitanja nadzora NGT i njihova utjecaja na okoliš pa je u tom smislu potrebno osigurati jamstva da korištenje NGT neće ugroziti prirodu. Isto tako, EK treba razmotriti pitanje monopolizacije proizvodnje NGT i patentiranja istih. Na građanima je da odluče koje proizvode žele koristiti, a konačnu odluku donijet će Vijeće i EP.

U okviru treće rasprave o inicijativama nacionalnih parlamenata, istaknuto je:

Potrebno je osnažiti politički dijalog ili pronaći modele za jačanje suradnje između nacionalnih parlamenata i EK, čemu bi dodatni doprinos mogla dati jača transparentnost Komisije, ali i veća dostupnost informacija o pitanjima koja nacionalni parlamenti artikuliraju prema EK.

Izražena je zabrinutost zbog ograničavanja uporabe pesticida, čije ograničavanje nije u obzir uzelo specifičnosti država članica i trenutno stanje s uporabom pesticida u svakoj od država članica. Isto će, bez dostupnosti alternativnih sredstava za zaštitu bilja, uzrokovati velike troškove za poljoprivrednike, pa je poljoprivrednicima koji provode ove prakse potrebno osigurati dodatna plaćanja, a malim farmama osigurati mogućnost derogacije.

Upitano je i za odgovor EK na upit Hrvatskog sabora o reguliranju rokova trajanja zamrznutih proizvoda životinjskog podrijetla na tržištu EU, na koji se još čeka odgovor EK kao i na neke druge upite nacionalnih parlamenata.

Ponovno je istaknuta važnost uključivanja akademske zajednice u kreiranje ZPP, ali i važnost procjena intervencija politike i njihovog utjecaja na postavljene ciljeve i očekivane rezultate u provedbi politike, a sve kako bi se uspješno analizirala njena provedba i predlagala rješenja za unaprjeđenje. Isto uključuje pristup temeljen na dokazima i znanstveno priznatim metodama kojima se mogu izbjeći brojni rizici.

Uz proizvodnju hrane, poljoprivreda je važna za krajobraz, biološku raznolikost i društvo u cjelini odgovorio je **BURTSCHER**, dodavši kako je usluge koje pruža poljoprivreda potrebno vrednovati. Uloga nacionalnih parlamenata u novom ZPP podignuta je na višu razinu i daje mogućnost uključivanja u kreiranje nacionalnih strateških planova. EK potiče dijalog s nacionalnim parlamentima, a predsjednica Komisije Ursula von der Layen u svom je govoru o stanju Unije naglasila da je važan dijalog, a ne polarizacija.

Novi ZPP osigurao je pravedniju raspodjelu potpora, a na poljoprivrednicima je da prepoznaju svoja prava, ali i obveze rekao je **LINS**. Potrebna nam je ravnoteža između fleksibilnosti za države članice i poštivanje minimuma standarda na europskoj razini. U tom smislu potrebno je paziti na konkurentnost poljoprivrednika na unutarnjoj razini, poštivati pravila unutarnjeg europskog tržišta i sagledati interese poreznih obveznika.

**PETIR** je zahvalivši svima na doprinosima koje su dali tijekom Konferencije, podsjetila kako zemlja, zrak i voda, uz koje je usko vezana poljoprivreda i proizvodnja hrane, ali i očuvanje ruralnog prostora i biološke raznolikosti, trajno obvezuju donosioce odluka na donošenje učinkovitih i održivih politika i rješenja. U tome svoj doprinos mogu dati i predstavnici nacionalnih parlamenata uključivanjem i aktivnim artikuliranjem stavova koje zastupaju, kao i poljoprivrednici i stanovnici sela, koje moramo pitati što im je potrebno da bi za nas i dalje proizvodili hranu i čuvali ruralni prostor.